b'\n_START_ARTICLE_\n\xc4\x8ceslovas Rad\xc5\xbei\xc5\xabnas\n_START_PARAGRAPH_\n\xc4\x8ceslovas Rad\xc5\xbei\xc5\xabnas (1955 m. liepos 26 d. Vilniuje), choro dirigentas ir pedagogas.\n_START_SECTION_\nBiografija\n_START_PARAGRAPH_\nMok\xc4\x97si Vilniaus 4-ojoje vidurin\xc4\x97je mokykloje ir dainavo Mokytoj\xc5\xb3 nam\xc5\xb3 berniuk\xc5\xb3 ir jaunuoli\xc5\xb3 chore \xe2\x80\x9e\xc4\x84\xc5\xbeuoliukas", kur mok\xc4\x97si ir muzikos. 1972\xe2\x80\x931977 m. choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. H. Perel\xc5\xa1teino klas\xc4\x97). 1984 m. baig\xc4\x97 operinio dirigavimo sta\xc5\xbeuot\xc4\x99 \xe2\x80\x93 asistent\xc5\xabr\xc4\x85 prie Kult\xc5\xabros ministerijos Maskvoje (vadovas J. Aleksa)._NEWLINE_1973\xe2\x80\x931975 m. Respublikini\xc5\xb3 mokytoj\xc5\xb3 nam\xc5\xb3 berniuk\xc5\xb3 ir jaunuoli\xc5\xb3 choro \xe2\x80\x9e\xc4\x84\xc5\xbeuoliukas\xe2\x80\x9c chormeisteris, 1975\xe2\x80\x931977 m. Respublikini\xc5\xb3 profs\xc4\x85jung\xc5\xb3 kult\xc5\xabros r\xc5\xabm\xc5\xb3 mi\xc5\xa1riojo choro \xe2\x80\x9eTauras\xe2\x80\x9c chormeisteris. 1977\xe2\x80\x931980 m. Vilniaus skai\xc4\x8diavimo ma\xc5\xa1in\xc5\xb3 gamyklos vyr\xc5\xb3 choro \xe2\x80\x9eElektronika\xe2\x80\x9c chormeisteis \xe2\x80\x93 dirigentas, 1979\xe2\x80\x931980 m. Vilniaus miesto vyr\xc5\xb3 choro \xe2\x80\x9eVilma\xe2\x80\x9c chormeisteris, 1978\xe2\x80\x931987 m. Vilniaus skai\xc4\x8diavimo ma\xc5\xa1in\xc5\xb3 gamyklos vyr\xc5\xb3 vokalinio ansamblio \xe2\x80\x9eSigma\xe2\x80\x9c vadovas. 1983\xe2\x80\x931990 m. sostin\xc4\x97s simfoninio orkestro \xe2\x80\x9eVilnius" meno vadovas ir dirigentas._NEWLINE_Nuo 1985 m. \xc4\x8c. Rad\xc5\xbei\xc5\xabnas Lietuvos valstybin\xc4\x97s konservatorijos Choro dirigavimo katedros d\xc4\x97stytojas ir mergin\xc5\xb3 choro vadovas, nuo 1986 m. vyr. d\xc4\x97stytojas, student\xc5\xb3 mi\xc5\xa1riojo choro studijos ir mi\xc5\xa1riojo kamerinio choro dirigentas, 1988\xe2\x80\x931991 m. \xc5\xa1io kolektyvo meno vadovas ir vyr. dirigentas. 1988 m. tarptautiniame chor\xc5\xb3 konkurse Goricijoje (Gorizia \xe2\x80\x93 Italija) kamerinis choras laim\xc4\x97jo tris pirm\xc4\x85sias vietas, vien\xc4\x85 antr\xc4\x85j\xc4\x85 ir konkurso Grand Prix. 1989 m. dalyvavo tarptautiniame chor\xc5\xb3 konkurse Arece (Arezzo \xe2\x80\x93 Italija). Choristai lank\xc4\x97si Florencijoje ir Romoje \xe2\x80\x93 Vatikane juos pri\xc4\x97m\xc4\x97 popie\xc5\xbeius Jonas Paulius II, dalyvavo popie\xc5\xbeiaus koncelebruojamose \xc5\xa1v. Mi\xc5\xa1iose: giedojo lietuvi\xc5\xa1kas giesmes ir dainavo dainas. 1989 m. ruden\xc4\xaf kamerinis choras dalyvavo Europos tarptautini\xc5\xb3 konkurs\xc5\xb3 Grand Prix laim\xc4\x97toj\xc5\xb3 festivalyje Sardinijos saloje (Italija). Pirm\xc4\x85 kart\xc4\x85 festivalyje buvo atliktos F. Poulenco Mi\xc5\xa1ios chorui a cappella, studentai koncertavo Sardinijos ba\xc5\xbeny\xc4\x8diose, aplank\xc4\x97 Rom\xc4\x85, sureng\xc4\x97 koncert\xc4\x85 \xc5\xa0v. Kazimiero lietuvi\xc5\xb3 kolegijoje. 1990 m. tarptautiniame chor\xc5\xb3 konkurse T\xc3\xbcre (Tours -Pranc\xc5\xabzija) choras peln\xc4\x97 dvi pirm\xc4\x85sias vietas, konkurso Grand Prix ir special\xc5\xb3 priz\xc4\x85. 1990 tarptautiniame chor\xc5\xb3 konkurse Tolosoje (Ispanija) laim\xc4\x97jo vien\xc4\x85 pirm\xc4\x85j\xc4\x85, dvi antr\xc4\x85sias ir vien\xc4\x85 tre\xc4\x8di\xc4\x85j\xc4\x85 viet\xc4\x85._NEWLINE_Nuo 1993 m. \xc4\x8c. Rad\xc5\xbei\xc5\xabnas \xe2\x80\x93 Lietuvos muzikos akademijos Choro dirigavimo katedros docentas, nuo 2013 m. - profesorius, i\xc5\xa1ugd\xc4\x97 b\xc5\xabr\xc4\xaf chorved\xc5\xbei\xc5\xb3._NEWLINE_1976\xe2\x80\x931985 m. \xc4\x8c. Rad\xc5\xbei\xc5\xabnas Lietuvos valstybinio operos ir baleto teatro chormeisteris, 1979\xe2\x80\x931985 m. teatro vaik\xc5\xb3 choro studijos \xc4\xafk\xc5\xabr\xc4\x97jas ir vadovas._NEWLINE_Nuo 1989 m. teatro vyr. chormeisteris \xe2\x80\x93 choro vadovas. Jo vadovaujamas operos choras pasiek\xc4\x97 auk\xc5\xa1t\xc4\x85 profesin\xc4\xaf meistri\xc5\xa1kum\xc4\x85, gerai vertinamas Lietuvos ir u\xc5\xbesienio choro meno \xc5\xbeinov\xc5\xb3. \xc4\xae kolektyv\xc4\x85 sutelk\xc4\x99s daug jaun\xc5\xb3 muzikos mokslus baigusi\xc5\xb3 daininink\xc5\xb3, pasiek\xc4\x97 ideali\xc4\x85 choro bals\xc5\xb3 sud\xc4\x97t\xc4\xaf \xe2\x80\x93 43 moterys ir 40 vyr\xc5\xb3. Choras paj\xc4\x97gia atlikti bet kokio sud\xc4\x97tingumo operin\xc4\xaf simfonin\xc4\xaf ir kantatin\xc4\xaf \xe2\x80\x93 oratorin\xc4\xaf k\xc5\xabrin\xc4\xaf. Be daugelio parengt\xc5\xb3 klasikini\xc5\xb3 oper\xc5\xb3 chor\xc5\xb3, kolektyvas vis da\xc5\xbeniau \xc4\x97m\xc4\x97 rengti ir koncertines programas, koncertuoti Lietuvoje ir u\xc5\xbesienyje. Pareng\xc4\x97 A. Dvo\xc5\x99\xc3\xa4ko \xe2\x80\x9eRequiem\xe2\x80\x9c (1993 m., pirmas atlikimas Lietuvoje), G. Puccini \xe2\x80\x9eMessa di Gloria\xe2\x80\x9c (1994 m.), J. S. Bacho \xe2\x80\x9ePasijas pagal Mork\xc5\xb3\xe2\x80\x9c (1996 m. pirm\xc4\x85 kart\xc4\x85 atliko Lietuvoje, taip pat ir Vokietijoje), F. Schuberto \xe2\x80\x9eStabat Mater\xe2\x80\x9c (1997 m.). Be pagrindinio darbo oper\xc5\xb3 spektakliuose, choras dalyvauja jubiliejiniuose ir meno meistr\xc5\xb3 koncertuose, dainuoja Operos sezono atidarymo progomis, \xc4\xafvairi\xc5\xb3 \xc5\xa1ven\xc4\x8di\xc5\xb3 min\xc4\x97jimuose, festivaliuose ir kituose kult\xc5\xabros renginiuose, da\xc5\xbenai i\xc5\xa1vyksta \xc4\xaf did\xc5\xbeiuosius Lietuvos miestus. Su teatro kolektyvu choras gastroliavo JAV (1991 m.), Vokietijoje (1991, 1994, 1996 m.), Italijoje (1992 m.), Suomijoje (1993 m.) ir Nyderlanduose (1993, 1994, 1995 m.). Min\xc4\x97tinos ry\xc5\xa1kiausios pastar\xc5\xb3j\xc5\xb3 met\xc5\xb3 operos, kuriose itin gausu chorini\xc5\xb3 scen\xc5\xb3: G. Verdi \xe2\x80\x9eNabukas\xe2\x80\x9c, \xe2\x80\x9eTrubad\xc5\xabras\xe2\x80\x9c, \xe2\x80\x9eMakbetas\xe2\x80\x9c, C. M. von Weberio \xe2\x80\x9eLaisvasis \xc5\xa1aulys\xe2\x80\x9c, Ch. Gounod \xe2\x80\x9eFaustas"._NEWLINE_\xc4\x8c. Rad\xc5\xbei\xc5\xabnas rei\xc5\xa1kiasi kaip simfonini\xc5\xb3 ir operini\xc5\xb3 k\xc5\xabrini\xc5\xb3 dirigentas. Vadovaudamas sostin\xc4\x97s simfoniniam orkestrui \xe2\x80\x9eVilnius\xe2\x80\x9c, dirigavo J. Haydno Simfonij\xc4\x85 c \xe2\x80\x93 moll, F. Schuberto Nebaigt\xc4\x85j\xc4\x85 simfonij\xc4\x85, W. A. Mozarto, G. Sviridovo ir kit\xc5\xb3 kompozitori\xc5\xb3 simfoninius \xe2\x80\x93 vokalinius k\xc5\xabrinius. Diriguoja chorus ir didesnes oper\xc5\xb3 chor\xc5\xb3 scenas su teatro simfoniniu orkestru ir solistais. 1991 m. JAV su Lietuvos ir \xc4\x8cikagos lietuvi\xc5\xb3 operos kolektyvais stat\xc4\x97 A. Ponchiellio oper\xc4\x85 \xe2\x80\x9eLietuviai". 1991 m. 7-osios JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97s vienas i\xc5\xa1 muzikos vadov\xc5\xb3 ir dirigent\xc5\xb3 \xc4\x8cikagoje. 1986 m. apdovanotas Kult\xc5\xabros \xc5\xbeym\xc5\xabno \xc5\xbeenklu, o 1990 m. dirigentui suteiktas nusipelniusio artisto garb\xc4\x97s vardas. S\xc5\xabnus Saulius Rad\xc5\xbei\xc5\xabnas Lietuvos muzikos akademijoje studijuoja choro ir simfonin\xc4\xaf dirigavim\xc4\x85 \xe2\x80\x93 jis 1997 m. tarptautinio choro dirigent\xc5\xb3 konkurso Rygoje (Latvija) diplomantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'